L'article 33 de la Llei 39/2006, de 14 de desembre, de promoció de l'autonomia personal i atenció a les persones en situació de dependència, estableix la participació de les persones beneficiàries de les prestacions en el finançament d'aquestes, d'acord amb la seva capacitat econòmica.
Segons la norma esmentada, el Consell Territorial del Sistema per a l'Autonomia i Atenció a la Dependència (SAAD) ha de fixar els criteris per determinar la participació econòmica del beneficiari en el finançament de les prestacions del Sistema.
No obstant, el Consell de Ministres, per Acord de 18 de maig de 2007 (publicat en el BOE núm. 132, de 12.6.2007) va establir un termini de 6 mesos per regular les aportacions dels beneficiaris.
Mentre, l'apartat 5.2 de l'Acord preveu que les comunitats autònomes, o l'Administració competent, si s'escau,.continuaran aplicant la normativa vigent que sigui d'aplicació..
En el cas de Catalunya, els preus públics i les aportacions dels beneficiaris dels serveis socials estan regulats pel Decret 394/1996, de 12 de desembre, pel qual s'estableix el règim de contraprestacions dels usuaris en la prestació de serveis socials i s'aproven els preus públics per a determinats serveis socials prestats per la Generalitat de Catalunya.
El Decret va ser actualitzat per l'Ordre ASC/603/2006, de 21 de desembre.
Al respecte, l'article 23 de la Llei 15/1997, de 24 de desembre, de taxes i preus públics de la Generalitat de Catalunya, autoritza el conseller competent per raó de la matèria per crear o modificar els preus públics dels serveis de la xarxa pública corresponent.
En aquest sentit, l'article 3.14 del Decret 421/2006, de 28 de novembre, atribueix al Departament d'Acció Social i Ciutadania la competència en la matèria de serveis socials, dintre de la qual s'han d'ubicar els serveis del SAAD, tal i com preveu l'article 16.1 de la Llei 39/2006, de 14 de desembre.
Tanmateix, la normativa vigent necessita ser adaptada per complir els criteris bàsics establerts per la Llei 39/2006, particularment, el mandat de computar exclusivament els ingressos de la persona sol·licitant.
D'altra banda, l'Ordre actualitza, en alguns casos, els preus vigents, i, en d'altres, les denominacions dels serveis, segons el catàleg de serveis del SAAD.
En concret, la norma ordena els elements necessaris per determinar el preu final del servei, concretament, a) el llistat dels serveis, b) els preus públics de referència, c) els criteris de valoració de la capacitat econòmica de les persones beneficiàries i d) el règim de participació de les persones beneficiàries en el finançament dels serveis, derivat de la seva capacitat econòmica.
Tal i com preveu el Decret 394/1996, el règim de participació de la persona beneficiària en el cost del servei garanteix un mínim d'ingressos, que variarà en funció de la tipologia del servei, i es calcularà tenint en compte l'Índex de Renda de Suficiència de Catalunya, tal i com preveu la Disposició Addicional 9a de la Llei 4/2007, de 4 de juliol, de pressupostos de la Generalitat de Catalunya per al 2007.
En conseqüència, la persona beneficiària, descomptats els ingressos garantits, tan sols abonarà la renda disponible, en la qual, d'altra banda, també s'aplicaran prèviament les bonificacions o reduccions corresponents en raó de les càrregues familiars.
Per tot això, vist l'informe del Consell General de Serveis Socials, i en ús de les facultats que m'atorguen l'article 12.d) de la Llei 13/1989, de 14 de desembre, d'organització, procediment i règim jurídic de la Generalitat de Catalunya, i l'article 23 de la Llei 15/1997, de 24 de desembre, de taxes i preus públics de la Generalitat de Catalunya,
L'objecte d'aquesta Ordre és regular els preus públics dels serveis del Sistema per a l'Autonomia i l'Atenció a la Dependència, en l'àmbit territorial de Catalunya, d'acord amb el que preveu el Capítol III de la Llei 15/1997, de 24 de desembre, de taxes i preus públics de Catalunya, i l'article 33 de la Llei 39/2006, de 14 de desembre, de promoció de l'autonomia personal i atenció a les persones en situació de dependència.
La regulació inclou tots els elements determinants del preu final dels serveis esmentats, en concret:
a) El llistat dels serveis objecte d'aquesta Ordre.
b) Els preus públics de referència.
c) Els criteris de valoració de la capacitat econòmica de les persones beneficiàries.
d) El règim de participació de les persones beneficiàries en el finançament dels serveis, derivat de la seva capacitat econòmica.
Els preus públics de referència es dicten en exercici de la competència exclusiva de la Generalitat sobre serveis socials, prevista en l'article 166 de l'Estatut d'autonomia de Catalunya, per garantir la igualtat de drets dels ciutadans en tot el territori de Catalunya, sens perjudici de l'autonomia financera dels ens locals titulars dels serveis corresponents.
El règim de preus s'aplica sobre les prestacions de servei establertes entre els articles 22 i 25 de la Llei 39/2006, de 14 de desembre, segons la intensitat de protecció prevista en el Capítol II del Reial decret 727/2007, de 8 de juny.
Les prestacions objecte de regulació són les següents:
a) Servei d'atenció residencial.
L'òrgan competent determinarà les correspondències entre les prestacions de servei de l'apartat anterior i els serveis existents del Sistema Català de Serveis Socials, en el marc del que preveu el Decret 284/1996, de 23 de juliol, i la normativa posterior de modificació, o la normativa que el substitueixi.
El preu públic de la prestació de servei de Centre de Nit s'establirà en el moment de la creació del servei corresponent.
Els preus públics de referència de les prestacions de servei indicades en l'article anterior són els preus vigents dels serveis corresponents del Sistema Català de Serveis Socials, establerts en l'Annex III del Decret 394/1996, de 23 de juliol, i en l'article únic de l'Ordre ASC/603/2006, de 21 de desembre, sens perjudici de les actualitzacions corresponents i llevat del que preveuen els apartats següents.
Els preus públics de referència del servei d'ajuda a domicili i del servei de teleassistència els fixa l'ens local titular dels serveis.
De manera supletòria, i perquè serveixi de referència en el càlcul del finançament públic corresponent, l'Annex I d'aquesta Ordre inclou els preus públics orientatius dels serveis indicats en l'apartat anterior.
Capacitat econòmica del beneficiari
La capacitat econòmica del beneficiari es valorarà d'acord amb la normativa vigent de la Generalitat de Catalunya, fins que l'òrgan estatal competent aprovi la norma reglamentària prevista en l'article 14.7 de la Llei 39/2006, de 14 de desembre, sens perjudici del que estableix la disposició addicional segona d'aquesta Ordre.
La valoració es realitzarà segons el que preveu l'article 9 del Decret 394/1996, de 12 de desembre, pel qual s'estableix el règim de contraprestacions dels usuaris en la prestació de serveis socials i s'aproven els preus públics per a determinats serveis socials prestats per la Generalitat de Catalunya, amb les adaptacions previstes en aquesta Ordre.
La valoració tindrà en compte exclusivament els ingressos de la persona beneficiària de les prestacions de servei enumerades en l'article 2 d'aquesta Ordre, d'acord amb el que preveu l'article 14.7 de la Llei 39/2006, de 14 de desembre.
L'òrgan encarregat de la valoració tan sols computarà la renda del beneficiari, tal i com estableix la normativa vigent de la Generalitat de Catalunya, però sens perjudici del que estableixi posteriorment, sobre valoració del patrimoni, la normativa estatal.
Els membres de la unitat familiar es tindran en compte si comporten una càrrega econòmica pel beneficiari, d'acord amb els criteris regulats en l'article següent.
L'òrgan competent per valorar la capacitat econòmica del beneficiari és l'òrgan encarregat de tramitar i resoldre el Programa Individual d'Atenció (PIA), segons el previst en el Decret 115/2007, de 22 de maig, i en els acords de delegació i convenis de col·laboració corresponents.
Criteris de valoració de la capacitat econòmica de la persona beneficiària
La capacitat econòmica de la persona beneficiària consistirà en la suma dels ingressos derivats de la seva renda personal, computats segons els criteris establerts en la legislació de l'impost sobre la renda de les persones físiques (IRPF), excloent els guanys o les pèrdues patrimonials.
L'òrgan competent inclourà, entre els ingressos computables, les pensions i les prestacions socials, publiques o privades, exemptes de l'IRPF.
En el supòsit de declaració conjunta de l'IRPF, la suma d'ingressos computable es distribuirà en parts iguals entre els dos cònjuges declarants.
L'assignació econòmica i el complement per fill a càrrec major de 18 anys, afectat per un grau de discapacitat del 75 per cent o superior, es considerarà ingrés del fill, sempre que no estigui legalment incapacitat, d'acord amb el que preveu l'article 182 del Reial decret legislatiu 1/1994, de 20 de juny, pel qual s'aprova el Text refós de la Llei general de Seguretat Social.
La suma dels ingressos es reduirà per compensar les càrregues familiars.
La reducció s'aplicarà sobre els fills de la persona beneficiària, sempre que hi concorrin els requisits següents:
a) Els fills tenen menys de 25 anys en la data de presentació de la sol·licitud de reconeixement de la situació de dependència.
b) Els fills reben ingressos situats per sota de l'índex de renda de suficiència de Catalunya (IRSC), llevat que tinguin un grau de discapacitat del 33 per cent o superior, en què la valoració es farà tenint en compte la discapacitat.
L'òrgan competent aplicarà l'import de l'IRSC vigent durant l'últim exercici anual sobre el que disposi de dades oficials del fill valorat.
La reducció per càrregues familiars s'obtindrà multiplicant l'import de l'índex de renda de suficiència de Catalunya (IRSC), pels coeficients següents:
b) 1 per cada fill discapacitat.
L'òrgan competent aplicarà l'import de l'IRSC vigent durant l'últim exercici anual sobre el que disposi de dades oficials de la persona beneficiària.
El període de temps computable per valorar la capacitat econòmica serà l'últim exercici anual sobre el que l'òrgan competent disposi de dades oficials.
La capacitat econòmica de la persona beneficiària consistirà en la suma dels imports indicat en l'apartat 1 d'aquest article, d'acord amb les regles i els criteris establerts.
L'òrgan competent restarà de l'import total de la suma la reducció per càrregues familiars.
Els òrgans encarregats de valorar la capacitat econòmica sol·licitaran directament dels organismes corresponents les dades necessàries per valorar la capacitat econòmica de la persona beneficiària, d'acord amb la legislació vigent en matèria de protecció de dades.
Els òrgans competents també podran requerir de la persona beneficiària la presentació de les dades esmentades.
En la determinació de l'import del preu del servei, l'òrgan competent garantirà un mínim d'ingressos a la persona beneficiària, segons la tipologia del servei.
D'acord amb l'indicat en l'apartat anterior, l'òrgan encarregat de valorar la capacitat econòmica aplicarà el coeficient de garantia d'ingressos, tal i com preveuen l'article 9.4 i l'apartat a) de l'Annex I del Decret 394/1996, de 12 de desembre, en els termes prescrits en els apartats següents.
La quantia de referència per calcular l'import del coeficient de garantia d'ingressos serà l'import de l'Índex de Renda de Suficiència de Catalunya (IRSC).
L'òrgan competent aplicarà l'import de l'IRSC vigent en la data d'elaboració de la proposta del Programa Individual d'Atenció.
Els coeficients de garantia d'ingressos variaran segons la tipologia de servei i seran els següents:
a) Servei d'atenció residencial: 20 per cent de l'IRSC, en els serveis de caràcter residencial, 30 per cent de l'IRSC, en els serveis de caràcter residencial, si la persona beneficiària és discapacitada física menor de 65 anys; i 40 per cent de l'IRSC, en les llars-residència o equivalents.
c) Servei d'ajuda a domicili: 100 per cent de l'IRSC.
L'òrgan competent deduirà l'import procedent dels coeficients de l'apartat anterior de la capacitat econòmica de la persona beneficiària, calculada d'acord amb l'indicat en l'article 5.7 d'aquesta Ordre.
El resultat de la deducció anterior constituirà la capacitat econòmica disponible anual, que es dividirà per mesos.
En el supòsit de persones beneficiàries de dues o més prestacions de servei, el coeficient de garantia d'ingressos es tindrà en compte una sola vegada.
Determinació de l'aportació del beneficiari en el preu del servei
L'aportació del beneficiari en el preu del servei es determinarà tenint en compte la capacitat econòmica disponible, en còmput mensual.
L'aportació del beneficiari es fixarà d'acord amb els supòsits següents:
a) La capacitat econòmica disponible de la persona beneficiària està per sota del preu públic de referència: l'import de l'aportació de la persona beneficiària serà l'import de la capacitat econòmica disponible.
b) La capacitat econòmica disponible de la persona beneficiària és igual o està per sobre del preu públic de referència: l'import de l'aportació de la persona beneficiària serà el preu públic de referència.
c) La persona beneficiària és titular d'una prestació de servei anàloga en la data d'elaboració del PIA i l'import de la prestació anàloga està per sota del nou import: la persona beneficiària conservarà l'import de la prestació anàloga.
En el supòsit de persones beneficiàries de dues o més prestacions de servei, la suma de les aportacions de la persona beneficiària no podrà estar per sobre de la capacitat econòmica disponible.
Aportació del beneficiari en els serveis de titularitat local
D'acord amb la seva autonomia financera, els ens locals titulars del servei d'ajuda a domicili i del servei de teleassistència aplicaran la seva pròpia normativa per valorar la capacitat econòmica de la persona beneficiària i determinar la seva aportació en el preu del servei.
Els criteris establerts en aquesta Ordre regiran supletòriament en tot allò no previst per la normativa indicada en l'apartat anterior.
Actualització i revisió dels imports
Els imports dels preus públics de referència s'actualitzaran anualment, d'acord amb l'establert en la legislació financera i pressupostària.
Els imports de les aportacions dels beneficiaris seran actualitzats cada any, si és el cas, aplicant l'Índex de Preus al Consum (IPC) de l'any anterior.
Els òrgans competents podran revisar d'ofici o prèvia sol·licitud de la persona interessada l'import de les aportacions de les persones beneficiaries.
Les persones beneficiàries hauran de posar en coneixement dels òrgans competents qualsevol canvi en la seva situació econòmica o personal que pugui repercutir sobre la seva aportació en el cost del servei.
Les defuncions s'hauran de comunicar en un termini de 15 dies, transcorregut el qual es reclamaran les prestacions percebudes indegudament.
L'aprovació i l'entrada en vigor de la normativa estatal prevista en els articles 14.7 i 33 de la Llei 39/2006, de 14 de desembre, no suposarà la derogació d'aquells continguts de l'Ordre vigent que no la contradiguin.
En aquest cas, els òrgans competents realitzaran les adaptacions tècniques necessàries, sense necessitat de modificar aquesta Ordre.
La integració dels serveis sociosanitaris en el del Sistema per a l'Autonomia i l'Atenció a la Dependència, en l'àmbit territorial de Catalunya, i, en particular, la determinació dels seus preus i, si escau, de les aportacions dels beneficiaris en els seus costos, es farà d'acord amb la normativa dictada pel Govern de la Generalitat de Catalunya o, a manca d'aquesta, la normativa dictada pel Departament de la Generalitat de Catalunya competent en matèria de salut.
Sistema Català d'Autonomia i Atenció a la Dependència
El Sistema per a l'Autonomia i l'Atenció a la Dependència, en l'àmbit territorial de Catalunya, es denominarà Sistema Català d'Autonomia i Atenció a la Dependència en la data d'entrada en vigor de la Llei 12/2007, d'11 d'octubre, de serveis socials, tal i com preveu la seva disposició addicional 5a.
Aquesta Ordre entrarà en vigor en la data de la seva publicació en el Diari Oficial de la Generalitat de Catalunya.
Preus públics orientatius del servei d'ajuda a domicili i del servei de teleassistència
Servei de teleassistència: 12 euros/mes.